**Eu vreau să vin**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu vreau să vin, tu mă îndemni să plec,

Eu vreau să plec, tu îmi şopteşti să stau.

Ce s-a-ntâmplat cu cei care erau

Ca două jumătăţi dintr-un întreg?

Când ne topeam pe buze un sărut,

Creşteau din noi aripi şi pân’ la cer

Ne înălţam cu sufletele ieri,

Azi parcă de acolo am căzut.

Şi zdruncinaţi de căzătură stăm

Nelămuriţi cu ceea ce simţim

Şi întrebându-ne de mai iubim

Prin noi, haotici, vise căutăm.

Să le-mpletim în nopţile ce vin

Cu umbrele lor umede şi reci,

Cotrobăim prin noi de ore-ntregi,

A noastre vise nu le mai găsim.

Le-am rătăcit fugind de-atâtea ori

De noi şi zac, prin praf, pe undeva…

La mine-n hol, sub noptierea ta?

De astăzi nu mai suntem visători.

A stins răcoarea-acestei dimineţi

Tot jarul care pâlpâia în noi,

Tăciuni au mai rămas în amândoi

Să ne-ncălzescă visu-ntregii vieţi.

Eu vreau să plec, mă simt atât de gol,

Tu nu mai spui ca ieri... Te rog, mai stai!

Nu mai eşti astăzi nici tu ce erai,

Nu mai suntem uniţi de niciun dor.

Nu mai trăim azi vise în comun

Am adormit iubiţi, colocatari

Când ne-am trezit eram, ce vise mari

Aveam odată, azi sunt toate scrum!